Japanilaiset nuoret sinkut eivät harrasta enää seksiä. Alle 34-vuotiaista sinkkunaisista peräti 44,2 prosenttia on neitsyitä.

Liki puolet japanilaisista nuorista sinkuista on neitsyitä.

Yhteiskunnalliset ja taloudelliset normit vaikuttavat miesten ja naisten suhteisiin.

Miehet eivät uskalla lähestyä hyvin tienaavia naisia, vaan pakenevat mieluimmin mielikuvitusmaailmaan.

Japanin hallituksen viime viikolla julkaiseman selvityksen mukaan liki puolet 18–34-vuotiaista sinkuista oli neitsyitä. Tarkemmin jaoteltuna sinkkumiehistä neitsyitä oli 42 ja sinkkunaisista 44,2 prosenttia.

Määrä on huomattava. Japanilaisten seksihalujen hiipumista on selitelty kaikin mahdollisin tavoin aina talouden taantumasta mielikuvitusmaailman voittoon todellisuudesta.

Japanin syntyvyysluvut ovat maailman matalimpia, mutta samaan aikaan vanhusten määrä on kasvussa. Japanilaisista jo 34,6 miljoonaa (väkiluku 127 miljoonaa) on 65-vuotiaita. Hallitus on yrittänyt rohkaista kansalaisiaan menemään naimisiin ja hankkimaan lapsia, mutta tulokset ovat olleet päinvastaiset.

Yhteiskunta muuttuu

Kioton yliopiston yleisen diplomatian professorin Nancy Snown mukaan muuttuvat yhteiskunnalliset ja taloudelliset normit vaikuttavat miesten ja naisten välisiin suhteisiin.

– Miehet tienaavat tänään kolmanneksen tai jopa puolet vähemmän kuin talouden kukoistusaikoina 1980-luvulla. Joidenkin miesten itsetunto on kiinni palkasta, ja he kokevat naisten uhkaavan heitä.

Snown mukaan vähemmän tienaavat miehet eivät usko kykenevänsä kiinnostamaan entistä paremmin tienaavia ja koulutettuja naisia.

Tilanne on jo niin paha, että Japanissa on perustettu jopa ryhmiä miehille, joilla on ollut ongelmia lähestyä naisia.

Tokiossa toimiva Valkoiset kädet -järjestö järjestää miehille kursseja, joilla miehet piirtävät heille alastomana poseeraavia naismalleja. Kursseilla opetellaan myös olemaan sinut oman seksuaalisuuden kanssa.

Kursseja vetävä Shingo Sakatsume ymmärtää hyvin miksi niin monet miehet valitsevat mieluimmin mielikuvitusmaailman rakkauden ja seksin sijaan.

– Ratkaisemalla neitsyysongelman, hoidamme monta ongelmaa samaan aikaan.

Aikaa neitsyyden menettämiseen on kyllä, jos elää vaikkapa 90-vuotiaaksi.

Lähde: CNN

Otsikkoa ja juttua muokattua. Lisätty otsikkoon ja juttuun maininta, että kyse sinkuista.